善權修造訖事
作者：釋居簡
朝代：宋

paragraphs: 林表煥丹碧，化出一段奇。
鄉者未始見，今也其誰爲。
金錫來自閩，萍跡纔止茲。
跨門懷往昔，視篆恢宏規。
所立志先定，志定山弗移。
苦心忘艱勤，佇思常委蛇。
複道行半天，雲影低四垂。
叢玉坐上天，白花水中坻。
兩忘深且高，旁列崇與卑。
天人既交際，物我咸熙怡。
殿以舍空王，空王顰兩眉。
長恐屋打頭，東拄西防墮。
稜層加峭峙，柱礎奠仄欹。
彫零古象設，一一皆新之。
瑣屑與滅裂，整頓靡孑遺。
凄凉佛前燈，蘭膏添滿而。
明光號無盡，安知無盡時。
咨爾北山密，爾吾無學兒。
曷如然此燈，千花開不萎。
鬰密暝雲蔽，浩蕩剛風吹。
剛風吹不滅，相配天陽熙。